Baker Street

Baker Street er en gate i Marylebone i City of Westminster, London. Den er mest kjent for den fiktive detektiven Sherlock Holmes, som bodde i Baker Street 221B. Dette er en ikke-eksisterende adresse; nr. 221 er ikke delt i A og B. 

Gaten har navn etter William Baker, som var ansvarlig for å anlegge den i det 18. århundre. Opprinnelig var det bolighus i høyere prisklasse langs gaten, men det er nå for det meste næringsbygninger der. 

Den er en travel gjennomfartsvei, som går sørover fra Regent's Park, krysser Park Street og Marylebone Road, York Street, Portman Square og Wigmore Street. I sistnevnte kryss går den over i Orchard Street, som så ender når den møter Oxford Street.

Undergrunnsstasjonen Baker Street ligger ved gaten, og ved siden av den ligger Transport for Londons hittegodssentral. 

Gater i Westminster